Gyselaarsdrama ontvou op Limpopo-plaasFoto: Pexels ŉ Gyselaarsdrama het hom Donderdag in die Ofcolaco-omgewing buite Tzaneen in Limpopo uitgespeel tydens ŉ plaasaanval. Fanie en Elsa Meyer en hul negejarige kleinseun is op Willem de Beer se plaas oorval. Fanie is tydens die voorval beseer, maar hy en die kleinseun kon uit die huis ontsnap. Marius Jacobs van Watchdog Tzaneen het aan Maroela Media bevestig een van die plaasaanvallers het Elsa in die huis aangehou en verskeie skote is afgevuur tussen hom en die polisie. Die man het Elsa later vrygelaat en ná ŉ onderhandeling met die polisie het hy ook uit die huis gekom. Hy is op die toneel in hegtenis geneem. “Talle voertuie het die huis omsingel,” het Jacobs gesê. “Ons bedank die verskeie boereverenigings, gemeenskapspolisiëringsforum en veiligheidsmaatskappye wat ook op die toneel reageer het.” Lt.kol. Moatshe Ngoepe, woordvoerder van die polisie, het gesê ŉ 32-jarige man is tydens ŉ huisroof in hegtenis geneem op ŉ plaas in Ofcolaco. “Die man en kind kon tydens die huisroof ontsnap en hulle het die polisie ontbied wat vinnig saam met die plaaslike boeregemeenskap reageer het.” Volgens Ngoepe is daar beslag gelê op een vuurwapen tydens die inhegtenisneming. “Die verdagte sal Dinsdag in die Lenyenye-landdroshof verskyn op aanklag van huisroof, poging tot moord en die besit van ŉ ongelisensieerde vuurwapen.” Die polisie se ondersoek duur voort.